Ramaphosa belowe om grondwetlik op te tree oor grondkwessiePres. Cyril Ramaphosa (Foto: Phando Jikelo/ANA) Pres. Cyril Ramaphosa het vanmiddag in die parlement die versekering gegee dat grondhervorming ordelik en grondwetlik sal verloop en die eiendomsreg van alle Suid-Afrikaners sal verseker. Die grondkwessie het sy vraetyd vanmiddag in die Nasionale Raad van Provinsies heeltemal oorheers, terwyl Ramaphosa ook sy minister van openbare ondernemings, Pravin Gordhan, teen aanvalle van die EFF moes verdedig. Volgens Ramaphosa is daar groeiende konsensus onder al meer plaaslike en internasionale rolspelers dat grondhervorming versnel moet word. Hy meen daar is groeiende steun vir die regering se posisie, gerig deur die Grondwet en die oppergesag van die reg, dat sulke grondhervorming binne die bepalings van die Grondwet en met die uitbou van alle Suid-Afrikaners se eiendomsreg moet plaasvind. Ramaphosa het gesê dis die ANC se standpunt dat die ekonomie, die landbou en voedselsekerheid nie deur grondhervorming ondermyn moet word nie. Hy het ook gesê die regering het met ander lande se regerings in gesprek getree en het geen rede om sanksies teen Suid-Afrika te verwag nie. So het hy die kwessie met die Britse premier, Theresa May, bespreek en sy het die wyse waarop dit hanteer word verwelkom, veral solank dit wettig en deursigtig gebeur. Volgens Ramaphosa vind die regering dat daar groter begrip vir die regering se standpunt is sodra buitelanders hoor dat net 13% van grond histories vir die gebruik van die swart meerderheid in Suid-Afrika opsy gesit is. Wat die Amerikaanse regering betref het Ramaphosa gesê die VSA en die Suid-Afrikaanse presidensie het nie oor die kwessie kontak gehad nie maar die Suid-Afrikaanse ministerie van buitelandse sake het wel met ‘n verteenwoordiger van die Amerikaanse ambassade in Pretoria vergader om die Suid-Afrikaanse regering se kommer oor te dra dat daar nie genoegsame besef is dat alle Suid-Afrikaners saamwerk om ‘n oplossing vir die grondkwessie te kry nie. Dieselfde boodskap is ook aan die Belgiese minister van buitelandse sake oorgedra. Die EFF-LP Tebogo Mokwele het vervolgens in ‘n opvolgvraag die burgerregtegroep Afriforum aangeval. Sy het Afriforum beskuldig van arrogansie en die verspreiding van propaganda dat wit boere vermoor word met gevolglike slegte invloed op die ekonomie. Sy het Ramaphosa gevra hoe “sulke leuens” teengewerk kan word. Ramaphosa het as antwoord nie na Afriforum of enige ander organisasie verwys nie. Hy het gesê Suid-Afrikaners moet kollektief op dieselfde pad bly deur die strukture wat die situasie tans hanteer, veral die parlement, kans te gee om hul werk te doen. Volgens Ramaphosa sal alle “onwaarhede, vals verhale en fopnuus” wat oor Suid-Afrika versprei word, deur Suid-Afrikaners se optrede as onwaar uitgewys word namate diegene wat sulke dinge versprei, deur die waarheid gediskrediteer word. “Diegene wat wêreldwyd leuens versprei, sal deur die waarheid verkeerd bewys word. Ons sal stabiliteit behou. Tydens die grondwetlike onderhandelinge tot en met 1996 was daar ook diegene wat wêreldwyd gaan kla het, maar hulle het niks reggekry nie. Ons sal saam ‘n oplossing vind,” het Ramaphosa gesê. Die DA-LP Beyers Smit het gevra hoe die ongeveer R41 miljard wat die Landbank kan verloor as onteiening sonder vergoeding ingestel word, deur die regering verhaal sal word. Ramaphosa het geantwoord dat die regering baie insette oor die grondkwessie kry, insluitend van banke, dat alles in ag geneem word en dat geen chaos of onstabiliteit geduld sal word nie. Verskeie opsies word tans deur die regering oorweeg. Ramaphosa het benadruk dat die oppergesag van die wet gerespekteer sal word en dat grondbesettings dus nie geduld sal word nie. Hy sê Suid-Afrikaners raak algaande meer teen grondbesettings gekant, want Suid-Afrikaners is vredeliewend en ten gunste van wet en orde. Op ‘n vraag van die EFF oor persepsies dat swart mense nie kan boer nie het Ramaphosa mense verwys na die geskiedenis van suksesvolle swart deelsaaiers, wat ten beste ten boek gestel is in Charles van Onselen se boek The Seed is Mine. Ramaphosa het ook die minister van openbare ondernemings, Pravin Gordhan, verdedig teen bewerings van die EFF dat hy staatsbeheerde instellings se rade en personeel terroriseer. Ramaphosa het sy volle vertroue in Gordhan uitgespreek en gesê die minister moet moeilike besluite neem en oordra. Hy het Gordhan as ‘n baie gefokuste persoon bestempel wie se ondankbare taak dalk sommiges kan pla wat daardeur geraak word. Hy het bygevoeg hy ondersteun al die stappe wat Gordhan tot dusver betreffende staatsbeheerde instellings geneem het.